《次李少微韵》
宋代·洪刍

紫芝眉宇久不见，朅来老眼快双明。春光骀荡遽如许，诗骨峥嵘太瘦生。

书蠹研埃无复理，鸟啼花落亦关情。客儿起我风骚兴，敢与羊何并得名。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。